ለዓመታት የዴሞክራቲክ ተቋማት ተብለው የሚታወቁት ብሔራዊ ምርጫ ቦርድ፣ የሥነ ምግባርና ፀረ ሙስና ኮሚሽን፣ የሰብዓዊ መብት ኮሚሽን፣ ዕንባ ጠባቂ ተቋምና ዋና ኦዲተር መሥሪያ ቤት ናቸው፡፡ ከእነዚህ ተቋማት መካከል ዋና ኦዲተር መሥሪያ ቤት በየዓመቱ በሚያቀርባቸው ምሥጉን ሪፖርቶቹ ምክንያት በሕዝብ ዘንድ የተሻለ አመኔታ ያገኘ ሲሆን፣ የሌሎቹ ግን እንዲያው ተከድኖ ይብሰል ከማለት ውጪ ምንም ማለት አይቻልም፡፡ በተለይ ብሔራዊ ምርጫ ቦርድ የተነፈገው የሕዝብ አመኔታና የሌሎቹ እንደሌሉ መቆጠር በራሱ ብዙ ይናገራል፡፡ የሕግና የፍትሕ ሥርዓቱ ነፃነት ተጥሶ የአስፈጻሚው መንግሥት ተላላኪ መሆኑ፣ በአገር ላይ ያደረሰው በደል ተዘርዝሮ አያልቅልም፡፡ ፍርድ ቤቶች ከክብራቸውና ከማዕረጋቸው መውረዳቸው፣ ማረሚያ ቤቶች የሥቃይ ማዕከል መደረጋቸው፣ ፖሊስና ሌሎች የፀጥታ አካላት ያልተገባ ድርጊት ውስጥ መገኘታቸው የሕዝብ ብሶት እንዲፈነዳ ምክንያት ሆነዋል፡፡ ሌሎች የመንግሥት አገልግሎት መስጫ ተቋማት ደግሞ በቡድን የተደራጁ ሌቦችና ዘራፊዎች መጫወቻ መሆናቸው የሕዝብንም የአገርንም ጉዳት ያመላክታሉ፡፡ እነዚህን ለማፅዳት ነው ትልቅ ትኩረት የሚያስፈልገው፡፡ ጠንካራና ብቁ አመራሮችም የሚያስፈልጉት፡፡
